Eisre Vorfahre kommet  Doch hoat au d´Remerzeit a End,  denn d'Alemanne kommet g'rennt.  Dia hand z´earsch g´haust in deane Lande  wo schpät'r isch Berlin entschtande,  drum sag i jed'm dear's it woiß:  "D´r Alemann'  isch fascht a Preiß! "    Dia sind ietz eascht zum Limes zoge  hand d´Palisade rawärts boge,  und sind noa, schnell wia se halt sind,  de Remer noach - und dia hand g'schwind  ihr Zuig v'rgrabe und v'rschteckt  daß's au d´r Feind it z'schnell entdeckt.    Bald drauf sind d´Remer wiederg´komme,  hand si des Land halt nomoal g'nomme.  Zwoihundert Joahr isch's hie und her,  noa war au´s Allgäu remerleer !    Doch d'Alemanne mit de Franke  hand g'hoaret - und si kennet danke,  daß ma se ohne viel Trara  hoat ziahe loasse d´Flußläuf' na.  A'g'fange hand se´s Dörfergründe.  Mit " ingen " doa kasch's heit no finde:  Des sind dia earschte g'wea im Land  und baut vo Alemannenhand !    Noa hand se welle Häuser baue:  In d'Bäum nei hand se Zeiche g'haue  in dia, dia ringsrum g'schtande sind.  A Fuir hand se noa anzündt  und sind drei Tag det hockebliebe  und hoat se koiner doa  v'r'triebe,  noa hand se kenne s'Haus ausmesse  Ihr B´sitz isch's g´wea, sie hand´s ja b´sesse.